**02.10.2025**

Semnarea contractului PH-CL-20 – “Realizare stație noua de epurare pentru aglomerarea Slănic-Vărbilău-Aluniș-Bertea-Ștefești”

**Hidro Prahova S.A.** a semnat astăzi, 02.10.2025, contractul de proiectare și execuție lucrări PH-CL-20 – “Realizare stație noua de epurare pentru aglomerarea Slănic-Vărbilău-Aluniș-Bertea-Ștefești”.

Valoarea totală a contractului de lucrări este de **66.880.885,50** (fără TVA), iar durata de implementare este de **24 de luni.**

Contractul este inclus în **„Proiectul regional de dezvoltare a infrastructurii de apă și apă uzată din județul Prahova, în perioada 2014-2020”**, cod SMIS2014+156809/ cod SMIS2021+322405.

Obiectivele specifice ale proiectului îl reprezintă:

* Implementarea Directivei UE 91/271/CEE, transpusă în legislația națională de HG 352/2005, care amendează HG 188/2002, privind colectarea și epurarea apelor uzate orășenești si evitarea evacuării apelor uzate orășenești netratate, în receptori naturali;
* Protejarea mediului, a calității apelor de suprafața și subterane;
* Optimizarea stațiilor de epurare a apei uzate.

Stația de epurare Vărbilău va fi prevăzută cu o treaptă mecanică de epurare (grătare rare, bazin de omogenizare, grătare dese, deznisipare, degresare), treaptă biologică (bazin biologic cu sistem de aerare cu bule fine, decantare secundară, suflante și stație de dozare reactiv pentru eliminarea chimică a fosforului) și o treaptă de prelucrare a nămolului (îngroșare mecanică și deshidratare a nămolului biologic în exces). Nămolul deshidratat va fi stabilizat chimic cu var și va fi evacuat sau stocat în depozitul intermediar amplasat în incinta stației de epurare.

Rezultatele așteptate ale proiectului sunt:

* Conformitatea cu principiile si prevederile impuse de Directiva nr. 91/271/CE privind Epurarea Apelor Uzate Orășenești pentru treapta secundară (treapta biologică) de epurare;
* Echipamente/stație de epurare modernă;
* Depozitarea în condiții de siguranța a nămolurilor luând în considerare prevederile Directivei nr. 86/278/EEC;
* Consum energetic scăzut;
* Tratamentul eficient al nămolurilor rezultate în urma procesului de tratare/epurare, înaintea depozitării acestora;
* Condiționarea materialelor reținute în urma procesului de epurare mecanică;
* Reducerea riscurilor unei poluări semnificative apărute în urma unei defecțiuni la stația de epurare;
* Îmbunătățirea siguranței publice și a personalului de operare;
* Îmbunătățirea eficientei stației și reducerea numărului de angajați;
* Integrarea și adaptarea investiților la condițiile locale de dezvoltare;
* Integrarea stației de epurarea la condițiile de mediu (temperatura, umiditate, altitudine);
* Integrarea stației de epurare în peisagistică zonei;
* Siguranță în exploatare;
* Costuri de investiție și de exploatare reduse;
* Automatizarea, proceselor tehnologice care să permită monitorizarea de la distanță a

proceselor de epurare.

Lucrările se referă la:

a) Lucrări de construcție;

b) Furnizarea și montajul utilajelor și echipamentelor tehnologice;

c) Testare și punere în funcțiune;

d) Instruirea personalului Beneficiarului;

e) Remedierea eventualelor defecte apărute în Perioada de Garanție.

--------------------------------------------------------------------------------------------------------------------------------

Hidro Prahova S.A. derulează „Proiectul regional de dezvoltare a infrastructurii de apă și apă uzată din județul Prahova, în perioada 2014-2020”, cod SMIS2014+156809/ cod SMIS2021+322405, în baza Actului adițional 2/18.12.2024 la contractul de finanțare nr. 1707/03.10.2022 încheiat cu Ministerul Investițiilor și Proiectelor Europene, în calitate de Autoritate de Management.

Această inițiativă strategică este finanțată prin **Programul Dezvoltare Durabilă 2021-2027**, Prioritatea 1 - Dezvoltarea infrastructurii de apă și apă uzată și tranziția la o economie circulară, cu sprijin nerambursabil din fonduri europene.

**Valoarea și durata proiectului**

Valoarea totală a investiției se ridică la **3.409.901.179,12 lei**, din care 85%, respectiv **2.201.535.910,38 lei**, reprezintă fonduri europene nerambursabile acordate de Ministerul Investițiilor și Proiectelor Europene (MIPE).

Perioada de implementare a proiectului este de 51 de luni începând de la semnarea contractului de finanțare, la care se poate adăuga, în conformitate cu regulile de eligibilitate a cheltuielilor, perioada în care au fost desfășurate activitățile proiectului înainte de semnarea acestuia, fără a depăși data de 31 decembrie 2029.

Proiectul include extinderea rețelelor de apă și de canalizare din localitățile aflate în aria de operare a operatorului HIDRO PRAHOVA S.A., precum și dezvoltarea unor surse suplimentare de apă potabilă de calitate, pentru creșterea capacității de furnizare.

Totodată, Proiectul de dezvoltare regională își propune realizarea unor sisteme integrate de canalizare și epurare în localitățile ce nu dispun încă de astfel de servicii publice.

Obiectivul Proiectului vizează extinderea și modernizarea infrastructurii de apă și canalizare în 42 de localități din județul Prahova: Adunați, Albești Paleologu, Aluniș, Ariceștii Zeletin, Azuga, Băicoi, Balta Doamnei, Bălțești, Bănești, Bertea, Breaza, Bușteni, Câmpina, Cărbunești, Cerașu, Comarnic, Drăgănești, Dumbrava, Fulga, Gherghița, Izvoarele, Mizil, Păcureți, Podenii Noi, Poiana Câmpina, Poienarii Burchii, Provița de Sus, Provița de Jos, Sălciile, Scorțeni, Sinaia, Șirna, Slănic, Șoimari, Ștefești, Surani, Telega, Tinosu, Tomșani, Urlați, Vălenii de Munte, Vărbilău.

Implementarea “Proiectului de dezvoltare regională a infrastructurii de apă și apă uzată în județul Prahova” până la finalul anului 2029 va avea un impact pozitiv major asupra locuitorilor județului Prahova. Aproximativ 91.872 de persoane vor beneficia de o alimentare mai bună cu apă potabilă, iar 65.086 locuitori echivalenți vor avea acces la servicii avansate de tratare a apelor uzate. De asemenea, 41.733 de locuitori echivalenți vor beneficia direct de pe urma celor 4 stații de epurare noi.

Informații suplimentare se pot obține la e-mail: registratura@hidroprahova.ro.

Semnarea contractului PH-CL-20 – “Realizare stație noua de epurare pentru aglomerarea Slănic-Vărbilău-Aluniș-Bertea-Ștefești”, evidențiază efortul comun al societății Hidro Prahova S.A. și al Consiliului Județean Prahova pentru dezvoltarea și creșterea calității vieții în localitățile din județul Prahova.

Consiliul Județean Prahova, sub conducerea domnului președinte Virgiliu Daniel Nanu, acordă tot sprijinul necesar Operatorului Regional pentru continuarea investițiilor durabile în infrastructura județului Prahova și pentru atingerea obiectivelor asumate în cadrul proiectului regional.